2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรม

อุตสาหกรรมอัญมณีและเครื่องประดับของประเทศไทยมีความสามารถในการแข่งขันในระดับโลกเนื่องจากประเทศไทยมีประสบการณ์ในการผลิตเครื่องประดับอัญมณีมาอย่างยาวนานส่งผลให้องค์ความรู้ถูกพัฒนาและถ่ายทอดกันมาอย่างต่อเนื่อง
เรามีสถาบันที่ผลิตบุคลากรที่มีความสามารถในสาขาเครื่องประดับอัญมณี
และมีสถานประกอบการจำนวนมากเพียงพอที่จะรองรับบุคลากรที่จะพัฒนาต่อไป
อีกทั้งมีช่างที่มีความชำนาญงานและประสบการณ์ด้านการผลิตเครื่องประดับอัญมณีที่เน้นความสวยงามจากการใช้เทคนิคการผลิตในแบบความปราณีตจากงานฝีมือ
รวมทั้งมีศูนย์กลางการค้าขายอัญมณีระดับโลก
ประกอบกับภาครัฐให้การสนับสนุนอุตสาหกรรมนี้อย่างเต็มที่

อย่างไรก็ตามในช่วง 2–3 ปีที่ผ่านมาอุตสาหกรรมฯ
ได้รับผลกระทบจากวิกฤติเศรษฐกิจโลกที่เกิดขึ้นอย่างหลีกเลี่ยงมิได้
และคาดว่ายังคงต่อเนื่องไปอีกระยะหนึ่งจากวิกฤติการเงินของสหภาพยุโรป
อีกทั้งยังมีปัจจัยเสี่ยงที่รุนแรงต่ออุตสาหกรรมฯ อันได้แก่
ราคาทองคำและเนื้อเงินซึ่งเป็นวัตถุดิบหลักในการผลิตสินค้าเครื่องประดับอัญมณีที่ปรับตัวสูงขึ้นอย่างต่อเนื่องและผันผวนอย่างรุนแรง
ซึ่งส่งผลโดยตรงต่อกำลังซื้อของลูกค้า
นอกจากนี้ยังเป็นเรื่องของอัตราแลกเปลี่ยนที่เงินบาทมีแนวโน้มแข็งค่าขึ้นอย่างต่อเนื่องส่งผลต่อความสามารถในการแข่งขันระดับราคาเมื่อเปรียบเทียบกับประเทศเพื่อนบ้านที่อยู่ในอุตสาหกรรมเดียวกัน
รวมทั้งอำนาจในการต่อรองที่เพิ่มขึ้นของลูกค้า
เนื่องจากมีการแข่งขันที่รุนแรงขึ้นจากประเทศคู่แข่งอย่างจีนและอินเดีย

บมจ. แพรนด้า จิวเวลรี่ ตระหนักถึงความเสี่ยงทั้งภายในและภายนอกองค์กรเป็นอย่างดี บริษัทฯ
จึงได้มอบหมายหน้าที่ให้แก่คณะกรรมการการเงินเป็นผู้ดูแลและควบคุมการบริหารความเสี่ยงขององค์กร
โดยมีรายละเอียดของปัจจัยความเสี่ยงหลักและการบริหารจัดการความเสี่ยงจำแนกได้ดังนี้

  ปัจจัยความเสี่ยงที่มีผลกระทบต่อการดำเนินงานของบริษัท

  1. ความเสี่ยงทางด้านกลยุทธ์ (Strategic Risk)

เนื่องด้วยการวางแผนทางธุรกิจที่จะเติบโตอย่างมั่นคงและต่อเนื่องเพื่อครอบคลุมตลาดที่สำคัญของโลกส่งผลบริษัทฯมุ่งขยายฐานการผลิต
จัดจำหน่าย และค้าปลีกของตนเอง โดยในปี 2553 ที่ผ่านมา บริษัทฯ มีโรงงานถึง 8 แห่ง ใน 5
ประเทศ ได้แก่ ประเทศไทย เวียดนาม จีน อินโดนีเซีย เยอรมนี
และฐานการจัดจำหน่ายและค้าปลีก 9 แห่ง ใน 9 ประเทศ ได้แก่ ประเทศไทย สหรัฐอเมริกา
อังกฤษ ฝรั่งเศส เยอรมันนี อินเดีย อินโดนีเซีย เวียดนาม และจีน
อีกทั้งบริษัทฯยังคงมุ่งมั่นที่จะเป็น “บริษัทแบรนด์เครื่องประดับอัญมณีระดับโลก” โดยตั้งเป้าหมายในปี
2555 ว่าจะมีสัดส่วนการขายแบรนด์ตนเองเพิ่มขึ้นเป็น 50% ของยอดขาย

แต่จากวิกฤติเศรษฐกิจโลกที่เกิดขึ้นอาจส่งผลให้บริษัทฯ ไม่สามารถบรรลุตามเป้าหมายทางธุรกิจได้
บริษัทฯ ได้มีการจัดประชุมสัมมนาผู้บริหารระดับสูงของกลุ่มบริษัทแพรนด้าที่เรียกว่า World Sales
Meeting ขึ้นทุกปีเพื่อทบทวนทิศทางและกลยุทธ์ในการดำเนินธุรกิจของกลุ่มบริษัทแพรนด้า
ให้สอดคล้องกับสถานการณ์ทางเศรษฐกิจโลกตลอดจนทิศทางของตลาดในแต่ละประเทศ
อีกทั้งได้มีการจัดประชุมคณะกรรมการการเงินเพื่อรายงานผลการดำเนินงานของกลุ่มบริษัทแพรนด้าอย่างน้อยทุกไตรมาสเพื่อปรับปรุงแผนธุรกิจ
รวมทั้งติดตามผลการดำเนินงานของกลุ่มบริษัทให้เป็นไปตามเป้าหมายที่กำหนดไว้

ในปี 2553 บริษัทฯ ได้ปรับโครงสร้างการบริหารจัดการเพื่อให้สอดคล้องกับแผนกลยุทธ์
ซึ่งจะมีผลบังคับใช้อย่างเป็นทางการในปี 2554
โดยการปรับโครงสร้างครั้งนี้จะทำให้มีการประเมินผลการลงทุนอย่างเป็นระบบและแก้ไขปัญหาที่เกิดขึ้นอย่างทันท่วงทีกับภาวะเศรษฐกิจที่มีเปลี่ยนแปลงอย่างรวดเร็ว
ซึ่งการดำเนินการในครั้งนี้มีเป้าหมายสำคัญคือการลดความเสี่ยงของกลุ่มบริษัทและเพิ่มผลตอบแทนจากการลงทุน

  2. ความเสี่ยงทางด้านการดำเนินงาน (Operational Risk)

  ความเสี่ยงจากการขาดแคลนทรัพยากรบุคคล

ท่ามกลางการแข่งขันที่รุนแรงขึ้นจากคู่แข่งทั้งจีนและอินเดีย ส่งผลให้ประเทศไทยต้องปรับตัวโดยผลิต
สินค้าที่มีคุณภาพสูงขึ้น ในขณะที่บุคลากรที่จะมารองรับงานที่มีคุณภาพระดับสูงกลับมีจำนวนจำกัด
จึงส่งผลให้เกิดภาวะ ขาดแคลนบุคลากรที่มีศักยภาพทางด้านการออกแบบ การผลิต
และการสร้างนวัตกรรมใหม่
อีกทั้งการพัฒนาบุคลากรใหม่ต้องใช้เวลายาวนานพอสมควรกว่าจะผลิตสินค้าที่มีคุณภาพเหมาะสมกับราคาที่แข่งขันได้ในตลาดโลก

นอกจากนี้
ผู้บริหารที่มีความเชี่ยวชาญและประสบการณ์ในอุตสาหกรรมเครื่องประดับอัญมณีในระดับสากลมีอยู่เป็นจำนวนน้อยมากเทียบกับการส่งออกอัญมณีและเครื่องประดับที่เป็นอุตสาหกรรมการส่งออกหลักอย่างต่อเนื่องของประเทศไทย

อย่างไรก็ตาม บริษัทฯ ได้มีการดำเนินนโยบายป้องกันความเสี่ยงด้านทรัพยากรบุคคลดังต่อไปนี้

-   มีฝ่ายทรัพยากรบุคคลที่ดำเนินงานอย่างมีประสิทธิภาพ
    นับตั้งแต่กระบวนการสรรหาเพื่อคัดเลือกบุคคลที่เหมาะสมกับตำแหน่งงาน
    มีการพัฒนาความรู้อย่างต่อเนื่องด้วยการทำงานในภาคปฏิบัติ (On the Job Training)
    และภาคทฤษฎี ผ่านศูนย์พัฒนาบุคคล
    รวมทั้งการประเมินผลงานของพนักงานและผู้บริหารด้วยตัวชี้วัด (Key Performance
    Indicators: KPI)

-   รักษาบุคลากรที่มีความสำคัญกับองค์กรด้วยระบบผลตอบแทนที่เหมาะสมทั้งรายได้และสวัสดิการทั้งที่พักอาศัย
    อาหาร สถานพยาบาล สถานออกกำลังกาย ห้องสมุด
    และศูนย์พัฒนาการเลี้ยงเด็กสำหรับพนักงาน (Nursery)
    อีกทั้งให้ผลตอบแทนในรูปแบบของใบสำคัญแสดงสิทธิ (Warrant) ผ่านโครงการ ESOP
    (รายละเอียดตามหมายเหตุประกอบงบการเงิน)

-   พัฒนาบุคคลใหม่เข้าสู่อุตสาหกรรมเครื่องประดับอัญมณี
    ด้วยการจัดสรรงบประมาณและทรัพยากรของบริษัทฯ
    เพื่อสนับสนุนการพัฒนาแรงงานฝีมือร่วมกับกาญจนภิเษกวิทยาลัยช่างทองหลวง
    สาขาเครื่องประดับอัญมณี โดยดำเนินการต่อเนื่องมาเป็นปีที่ 11

-   บริษัทฯ
    และพนักงานได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ
    พ.ศ. 2530 บริหารกองทุนโดยธนาคารทหารไทย จำกัด (มหาชน)
    เพื่อให้ความมั่นคงทางการเงินแก่พนักงานในกรณีลาออกหรือปลดเกษียณอายุ
    และเป็นสร้างความสัมพันธ์ที่ดีในองค์กร รวมทั้งเพิ่มแรงจูงใจในการทำงานให้กับพนักงาน

-   จัดตั้งสหกรณ์ออมทรัพย์เพื่อให้การช่วยเหลือด้านการเงินกับพนักงานในกลุ่มบริษัท
    และได้ร่วมสร้างวัฒนธรรมที่ดีกับพนักงานในองค์กร อันได้แก่ โครงการรักษ์สิ่งแวดล้อม
    โครงการลดหนี้ โครงการลดค่าใช้จ่ายในการเดินทาง โครงการเสริมสร้างสุขภาพ
    โครงการรณรงค์สร้างสรรค์นวัตกรรม โครงการพัฒนาความรู้
    และการประพันธ์เพลงแก่นแท้แพรนด้าเพื่อสร้างความรักความสามัคคีระหว่างพนักงาน

  ความเสี่ยงจากความผันผวนของราคาวัตถุดิบ

ราคาวัตถุดิบอันได้แก่ทองคำและเนื้อเงินอันเป็นต้นทุนหลักในการผลิตสินค้าคิดเป็นประมาณร้อยละ
60–80 มีการแปรผันตามราคาตลาดโลก สำหรับปี 2553 ที่ผ่านมา ราคาวัตถุดิบอันได้แก่
ราคาทองคำซึ่งมีการปรับตัวเพิ่มขึ้นจากเฉลี่ย 972 เหรียญสหรัฐฯต่อออนซ์ ขึ้นเป็น 1,224
เหรียญสหรัฐฯต่อออนซ์ คิดเป็นการปรับตัวเพิ่มขึ้นถึง 25.9%
ในขณะที่ราคาเนื้อเงินมีการปรับตัวเพิ่มขึ้นถึง 37.62% และมีความผันผวนอย่างรุนแรงตั้งแต่ 14
เหรียญสหรัฐฯต่อออนซ์ จนถึง 20 เหรียญสหรัฐฯ ต่อออนซ์
จากการที่ราคาปรับขึ้นและมีความผันผวนอย่างรุนแรงดังกล่าวส่งผลให้เกิดการชะลอคำสั่งซื้อในสินค้าเครื่องประดับอัญมณี

บริษัทฯ ดำเนินนโยบายป้องกันความเสี่ยงด้านความผันผวนของราคาวัตถุดิบดังต่อไปนี้

-   ด้านราคาวัตถุดิบ บริษัทฯ ใช้วิธีส่งต่อราคาวัตถุดิบให้กับลูกค้า ดังนั้นบริษัทฯ
    จึงไม่มีกำไรหรือขาดทุนจากราคาวัตถุดิบปรับตัวเพิ่มขึ้นหรือลดลง

-   ประกันราคาวัตถุดิบล่วงหน้าด้วยการทำธุรกรรมกับสถาบันการเงิน (Forward Rate)

  3. ความเสี่ยงทางด้านการเงิน (Financial Risk)

รายได้ของบริษัทฯ ส่วนใหญ่เป็นเงินตราต่างประเทศ คือ เงินเหรียญสหรัฐฯ รองลงมาเป็นเงินยูโร
ซึ่งการผันผวนของอัตราแลกเปลี่ยนส่งผลกระทบต่อรายได้และผลการดำเนินงานของบริษัทฯ
อีกทั้งความเสี่ยงจากการเก็บหนี้ให้ได้ตามกำหนดระยะเวลาในสภาพวิกฤติเศรษฐกิจปัจจุบัน
นอกจากนี้ยังมีความเสี่ยงจากการเปลี่ยนแปลงของอัตราดอกเบี้ยตามภาวะตลาด
และการยกเลิกวงเงินจากธนาคารพาณิชย์

บริษัทฯ ได้ดำเนินนโยบายป้องกันความเสี่ยงด้านการเงินดังต่อไปนี้

-   ใช้สัญญาซื้อขายเงินล่วงหน้า (Forward Contract)
    รวมทั้งการใช้วิธีทำธุรกรรมในสกุลเงินเดียวกัน (Natural Hedge)

-   ตรวจสอบเครดิตของลูกค้าเดิมและลูกค้ารายใหม่ โดยมีการพิจารณาผลประกอบการ
    ฐานะทางการเงินอย่างละเอียด มีกระบวนการติดตามหนี้อย่างใกล้ชิด
    และทบทวนวงเงินที่ให้กับลูกค้าอย่างสม่ำเสมอ
    สำหรับลูกค้าบางรายอาจมีการขอให้มัดจำค่าสินค้าก่อนรับคำสั่งซื้อ

-   กระจายการใช้วงเงินกู้ประเภทหมุนเวียนกับหลายธนาคาร เพื่อป้องกันการยกเลิกวงเงินกู้
    และมีการรักษาสัดส่วนหนี้สินต่อทุน (D/E) ของบริษัทฯให้ไม่เกิน 1 เท่า
    เพื่อลดภาระการจ่ายดอกเบี้ยและความผันผวนที่อาจจะเกิดขึ้นได้ในอนาคต